Document ID: 31976R0814

ΚΑΝΟΝΙΣΜΟΣ (ΕΟΚ) αριθ. 814/76 ΤΟΥ ΣΥΜΒΟΥΛΙΟΥ της 6ης Απριλίου 1976 περί τροποποιήσεως του κανονισμού (ΕΟΚ) αριθ. 1308/70 "περί του καθεστώτος ενισχύσεως για το λίνο"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42 και 43,
την πρόταση της Επιτροπής,
τη γνώμη της Συνελεύσεως (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι, δυνάμει του άρθρου 4 παράγραφος 1 του κανονισμού (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως (3), όπως τροποποιήθηκε από την πράξη προσχωρήσεως (4), καθιερώνεται ενίσχυση για το λίνο και την κάνναβι που παράγονται εντός της Κοινότητος- ότι, λαμβανομένων υπόψη των χαρακτηριστικών του λίνου που προορίζεται κυρίως για την παραγωγή ινών, καθώς και της καννάβεως, έχει προβλεφθεί για την ενίσχυση αυτή σύστημα κατ' αποκοπή καθορισμού ανά εκτάριο-
ότι, λαμβανομένης υπόψη της μετρίας σπουδαιότητος του λίνου που προορίζεται κυρίως για την παραγωγή σπόρων, το καθεστώς αυτό ενισχύσεως εφαρμόζεται και σ' αυτό το προϊόν-
ότι η παραγωγή λινοσπόρων εμφανίζει, από ορισμένων ετών, αυξημένο ενδιαφέρον για την Κοινότητα- ότι, υπό τις συνθήκες αυτές, πρέπει να προβλεφθεί σύστημα στηρίξεως που να προσαρμόζεται καλύτερα στα χαρακτηριστικά του εν λόγω προϊόντος και που να επιτρέπει την ανάπτυξη της παραγωγής αυτής- ότι, κατά συνέπεια, πρέπει το σύστημα της κατ' αποκοπή ενισχύσεως να περιορισθεί στο λίνο που προορίζεται κυρίως για την παραγωγή ινών, καθώς και στην κάνναβι-
ότι, κατά τον καθορισμό της κατ' αποκοπή ενισχύσεως ανά εκτάριο για το λίνο, πρέπει να λαμβάνεται υπόψη το καθεστώς που προβλέπεται για τους λινοσπόρους-
ότι πρέπει να διευκρινισθεί ότι οι γενικοί κανόνες του καθεστώτος ενισχύσεως που θεσπίζονται δυνάμει του άρθρου 4 παράγραφος 4 του κανονισμού (ΕΟΚ) αριθ. 1308/70 πρέπει ιδίως να περιλαμβάνουν μέτρα ελέγχου του δικαιώματος ενισχύσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κείμενο του άρθρου 4 του κανονισμού (ΕΟΚ) αριθ. 1308/70 αντικαθίσταται από το ακόλουθο κείμενο:
"Άρθρο 4
1. Καθιερώνεται ενίσχυση για το λίνο που προορίζεται κυρίως για την παραγωγή ινών και για την κάνναβι, τα οποία παράγονται εντός της Κοινότητος.
Η ενίσχυση αυτή, ενιαίου ποσού για καθένα από τα προϊόντα αυτά σε όλη την Κοινότητα, καθορίζεται κάθε έτος, πριν από την 1η Αυγούστου, για την περίοδο εμπορίας που αρχίζει το επόμενο έτος.
2. Το ποσό της ενισχύσεως καθορίζεται ανά εκτάριο εκτάσεως στην οποία έχει γίνει σπορά και συγκομιδή, έτσι ώστε να εξασφαλίζεται η ισορροπία μεταξύ του αναγκαίου στην Κοινότητα όγκου παραγωγής και των δυνατοτήτων διαθέσεως της παραγωγής. Για το σκοπό αυτό, η Επιτροπή υποβάλλει στο Συμβούλιο, κάθε έτος, έκθεση που του επιτρέπει να προβαίνει σε εκτίμηση των στοιχείων αυτών και της προσωρινής εξελίξεώς τους.
Κατά τον καθορισμό του ποσού αυτού, λαμβάνονται επίσης υπόψη:
- για το λίνο και την κάνναβι:
η τιμή των ινών λίνου και καννάβεως που ισχύει στη διεθνή αγορά καθώς και των άλλων ανταγωνιστικών φυσικών προϊόντων,
- για το λίνο:
η τιμή στόχου των λινοσπόρων,
- για την κάνναβι:
η τιμή των σπόρων καννάβεως που ισχύει στη διεθνή αγορά.
3. Το ποσό της ενισχύσεως καθορίζεται βάσει της διαδικασίας η οποία προβλέπεται στο άρθρο 43 παράγραφος 2 της συνθήκης.
4. Το Συμβούλιο, με ειδική πλειοψηφία, προτάσει της Επιτροπής, θεσπίζει τους γενικούς κανόνες εφαρμογής του παρόντος άρθρου και ιδίως εκείνους που αφορούν τον έλεγχο του δικαιώματος ενισχύσεως.
5. Οι λεπτομέρειες εφαρμογής του παρόντος άρθρου καθορίζονται σύμφωνα με τη διαδικασία του άρθρου 12."
Άρθρο 2
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από της περιόδου εμπορίας 1976/1977.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στο Λουξεμβούργο, στις 6 Απριλίου 1976

Labels: 17
6